Irene Simonsen (V), 2006-05-10:
Dialog mellem og på tværs af kulturer og religionsforskelle er utrolig vigtig for Venstre; det skal der ikke herske tvivl om.
Specielt går Venstre ind for en dialog, som har bredde, og som inkluderer så mange personer som overhovedet muligt.
Hvis jeg skal nævne nogle eksempler på dialogfora, som Venstre sætter stor pris på, er det bl.a. statsborgerskabsdagen, som jo inkluderer en masse enkeltpersoner, der måske ikke i det daglige sidder med til store konferencer osv. om disse emner.
De får en personlig oplevelse, de er herinde og får nogle debatter om nogle grundlæggende værdier, og det er vigtigt.
Det var en meget, meget flot dag, som vi i hvert fald ikke er i tvivl om, at Venstre gerne vil blive ved med at bidrage til.
KVINFO og Dansk Kvinderåd kører også nogle glimrende eksempler på dialog.
Forleden var jeg i Dansk Kvinderåd, som har kørt et projekt, som er støttet af Integrationsministeriet, og som går på, hvordan man kan lave mentorordninger for kvinder af udenlandsk herkomst, som ønsker at blive aktive i foreningsarbejde i en eller anden udstrækning, men måske har svært ved at forstå den foreningskultur, som vi har i Danmark.
Hvis man ikke er vokset op i den, kan det også en gang imellem være svært at sætte sig ind i, hvordan det hele hænger sammen, men der blev givet en fremragende information om, hvordan det foregår.
Det er for mig at se god dialog.
Det er dialog, der inkluderer det enkelte menneske, og som flytter nogle ting.
To mennesker mødes med hinanden og lærer af hinanden på tværs af kulturforskelle og på tværs af forskellige religiøse overbevisninger.
Jeg må sige, at personligt tror jeg ikke så meget på de store konferencer.
Det er min egen personlige holdning, men jeg tror ikke, det er dem, der flytter mest.
Her tror jeg, der sker noget.
Ministeren har lige fortalt om forskellige initiativer, regeringen kører.
Jeg synes, det er godt, der er sådanne initiativer, og jeg synes også, det er i den retning, vi skal blive ved med at arbejde.
Men for Venstre er det utrolig vigtigt, at de inkluderer mennesker i hele landet og mere i handlinger end i – ja, undskyld til hr. Morten Østergaard, det er ikke negativt ment, men personlig kan jeg måske være lidt bekymret for, at det skal blive en forkromet dag med den såkaldte elite, som måske ikke er vant til at føre den dialog.
Det er dem, der godt kan tingene i forvejen, som sidder med til en sådan dag, og det er det, jeg kan være lidt bekymret over.
Jeg selv og Venstre vil hellere være med til på alle mulige måder at støtte projekter og dialogmøder, hvor vi får fat i de enkelte mennesker, som måske ikke altid er med i dialogen.
Det Radikale Venstre fremhæver, at det her vil løse en masse problemer.
Vi hørte tidligere ministeren belyse, at det er ganske, ganske få sager – i 2005 ingen – på det her område, som hr. Morten Østergaard netop vil forsøge at forebygge.
Når jeg hører De Radikale komme med de her enkeltsager i salen, og det sker jo af og til i forbindelse med forskellige typer af debatter, så er det som regel – dem, jeg husker – familier, der er blevet afvist i at få asyl.
Det vil sige, at det er nogen, som ikke har et asylgrundlag.
Kan hr. Morten Østergaard bekræfte det?